ኢትዮጵያና ሳዑዲ በሰራተኞች የቅጥር ሁኔታ ላይ ተስማሙ
ሳዑዲ ዓረቢያ እና ኢትዮጵያ በኢትዮጵያውያን ሰራተኞች የቅጥር ሁኔታ ላይ ተስማሙ።የሁለቱ ሃገራት የሰራተኛና ማህበራዊ ጉዳይ ሚኒስትሮች በኢትዮጵያውያን ሰራተኞች ቅጥር ሁኔታ ላይ ተስማምተዋል።ስምምነቱ በኢትዮጵያውያን ሰራተኞች የቅጥር ሁኔታ ላይ ይታይ የነበረውን ክፍተት የሚሞላ መሆኑ ተገልጿል።በስምምነቱ መሰረት ኢትዮጵያውያኑ ወደ ሳዑዲ ዓረቢያ ከማቅናታቸው በፊት ለስራ የሚያስፈልጋቸውን ስልጠናና ክህሎት እንዲያገኙ ይደረጋል።ከዚህ ባለፈም ስምምነቱ ሰራተኞቹ ገንዘባቸውን የሚያስቀምጡበት የባንክ አካውንት እንዲኖራቸው የሚያግዝ ሲሆን፥ ለሃገሪቱ ህግና ደንቦች ተገዥ መሆንም ይኖርባቸዋል።በተጨማሪም ወደ ሳዑዲ የሚያመሩ ሰራተኞች ለስራ ቅጥርም ሆነ ለሌሎች ጉዳዮች ከወርሃዊ ደመወዛቸው ላይ የሚቀነስ የክፍያ ገንዘብ አይኖርም ተብሏል።የሰራተኞቹ ቅጥርም ህጋዊ እውቅናና ፍቃድ ባላቸው ስራና ሰራተኛ አገናኝ ቢሮዎችና ተቋማት ብቻ የሚፈጸም ይሆናል።በስምምነቱ ሰራተኞቹ ወደ ሳዑዲ ለስራ በተገቢው ጊዜ የሚደርሱበትን ሁኔታ ማመቻቸት የሚቻልበት አግባብም ተጠቅሷል።ሰራተኞቹም ለስራ ቅጥር ስምምነት ከፈጸሙ በኋላ በሁለት ወራት ውስጥ በስፍራው መድረስ ይኖርባቸዋል።የሁለቱ ሃገራት የሰራተኛና ማህበራዊ ጉዳይ ሚኒስቴር መስሪያ ቤቶች፥ በተቋማቱ መካከል በሰራተኞች ቅጥር ዙሪያ ያለውን ትብብር ማጠናከር የሚያስችል ስምምነት ከወራት በፊት መፈራረማቸው ይታወሳል።በስምምነቱ መሰረት ሳዑዲ ዓረቢያ የኢትዮጵያውያን ሰራተኞችን መብትና ደህንነት የማስጠበቅና የተገባው የቅጥር ስምምነት በአግባቡ መፈጸሙን ማረጋገጥ ይኖርባታል።ኢትዮጵያ ደግሞ ለቅጥር ወደ ሳዑዲ የሚያመሩት ሰራተኞች ህጋዊ መሆናቸውንና በሃገሪቱ ለመስራት የሚያግዘውን መስፈርት ያሟሉ፣ ጤነኛ እና ምንም አይነት የወንጀል ሪከርድ የሌለባቸው መሆኑን የማረጋገጥ ሃላፊነት አለባት። 